यसअघि भारत भ्रमणका बेलासमेत रामायण सर्किटको प्रवद्र्धन र विकासका लागि प्रधानमन्त्री केपी ओलीले भारतीय समकक्षी मोदीसँग छलफल गरेका थिए । त्यसपछि जनकपुरका लागि सहयोग गर्ने सम्बन्धमा छलफल अगाडि बढेको बताइएको छ । बृहत्तर जनकपुर विकास परिषदका अध्यक्ष शालिग्राम सिंहले पनि विशेषगरी रामायण सर्किटको विकासका लागि भारत सरकारले चासो देखाएको र मोदीको भ्रमणका बेला सहयोग घोषण हुन सक्ने विश्वास व्यक्त गरे । रामायण सर्किटअन्तर्गतका १५ धार्मिक ‘पडाव’ मध्ये ११ वटा नेपालभित्र पर्छन् । ती ११ वटै स्थानमा खानेपानी, आवास, पार्किङ सुविधा निर्माण गर्न सकिए जनकपुर आउने धार्मिक पर्यटकको संख्या १० लाखबाट २५ लाखसम्म पुर्‍याउन सकिने सिंहको दाबी छ । ‘यसबाट नेपाल र भारतबीचको सम्बन्ध सुमधुर बनाउन र नेपालको पर्यटन क्षेत्रलाई ठूलो सघाउ पुर्‍याउने छ,’ सिंहले भने ।
